Konur af siglfirskum uppruna hafa að undanförnu hist klukkan hálf ellefu á laugardagsmorgnum í Borgarnesi til að prjóna saman trefil . Þær gera þetta til styrktar verkefni sem stendur yfir meðal kvenna í Fjallabyggð í tilefni opnun Héðinsfjarðarganga , sem áætluð er í haust . Signý Jóhannesdóttir í Borgarnesi vill koma á framfæri áskorun til kvenna sem ættir eiga að rekja til Siglufjarðar eða Ólafsfjarðar og búsettar eru á Vesturlandi að líta inn með prjónana í Geirabakarí á laugardagsmorgnum . Signý segir að það hafi verið Fríða Gylfadóttir listakona á Siglufirði sem fékk þá snilldarhugmynd að prjóna 17 km langan trefil , jafnlangan vegalengdinni milli miðbæja Siglufjarðar og Ólafsfjarðar . Breidd trefilsins á að vera 20 sm og æskilegt að hver bútur sé um þrír metrar . „ Prjóna skal laust úr ullarbandi helst lopa , þannig að þegar verkinu er lokið sé gott að þæfa treflana . Við viljum endilega fá sem flestar konur tengda Fjallabyggð til að vera með okkur , en einnig geta þær sem ekki hafa tök á að prjóna t.d. lagt til lopa . Í hvern þriggja metra bút þarf u.þ.b. tvær plötur af lopa . Geiri býður kaffi og svo er alltaf gaman að hitta fólk og skiptast á skemmtilegum sögum að heiman . Það er hægt að lesa meira um verkefnið á www.frida.is , “ segir Signý .